
	AZ EURÓPAI KÖZÖSSÉGEK BIZOTTSÁGA


Brüsszel, 21.11.2008

COM(2008) 783 végleges
 
Javaslat:

A TANÁCS HATÁROZATA

az Energiaközösség Miniszteri Tanácsában (Tirana, 2008. december 11.) képviselendő európai közösségi álláspont kialakításáról
(előterjesztő: a Bizottság)

INDOKOLÁS

Az Energiaközösség Miniszteri Tanácsa 2008. december 11-én ül össze Tiranában, Albániában. Az Európai Közösség csak akkor vehet részt az érdemi döntésekben, ha kialakítja saját álláspontját a Szerződés 300. cikkének és az Energiaközösséget létrehozó szerződés Európai Közösség általi megkötéséről szóló, 2006. május 29-i tanácsi határozat rendelkezéseinek megfelelően.

A tanácsi határozatra vonatkozó javaslat valamennyi olyan napirendi pontra kiterjed, amelyről a Miniszteri Tanács várhatóan határozatot hoz. A többi napirendi pont tájékoztatás céljából szintén említésre kerül. 

1.
Határozat tárgyát képező elemek

1.1.
Koordinált Aukciós Iroda - székhely

A kapacitások határokon átnyúló elosztásával és a szűk hálózati keresztmetszetek kezelésével foglalkozó Koordinált Aukciós Iroda létrehozásának előkészítő munkálatai már előrehaladott állapotban vannak. A régió villamosenergia-piaci átvitelirendszer-üzemeltetőinek és energiaszabályozóinak kritikus tömege támogatja a projektet. Jelezték, hogy az Iroda székhelyére vonatkozó politikai iránymutatás jelentősen segítené a folyamatot, és lehetővé tenné az Iroda tényleges felállítását 2009–2010-ben. A szerződő felek közül Horvátország és Szerbia is jelezte a Koordinált Aukciós Iroda székhelyének biztosítására vonatkozó szándékát. A Bizottság a szélesebb körben elfogadott és támogatott színhely javára való megállapodást támogatja. 

1.2.
Az ellátásbiztonsági koordinációs csoport létrehozását, összetételét és működését szabályozó eljárási aktus

A Miniszteri Tanács legutóbbi, 2008. júniusi ülésén elfogadott politikai iránymutatás után várható, hogy a Miniszteri Tanács a felek közötti önkéntes együttműködésen alapuló (döntéshozatali jogkörrel nem rendelkező) ellátásbiztonsági koordinációs csoport létrehozásáról fog dönteni. E csoport mind a villamosenergia-, mind a gázellátással foglalkozna. A fölösleges költségek elkerülése és a szinergiahatások biztosítása érdekében évente egyszer ülne össze, az állandó magas rangú munkacsoport üléséhez kapcsolódóan. Emellett ad hoc közös üléseket tarthatna az EU gázkoordinációs csoporttal. Bármely szerződő fél, amely közvetlen fenyegetéssel néz szembe, kérhetné a csoport elnökétől ad hoc ülés összehívását. A csoportban várhatóan az ágazati érdekeltek és az érintett fogyasztói képviseleti szervek is részt vesznek majd.

1.3.
Határozat az Energiaközösségről szóló szerződés egyes rendelkezéseinek a kőolaj-ágazatra történő kiterjesztéséről és éves kőolaj-fórum létrehozásáról

Emellett a Miniszteri Tanács ki fogja terjeszteni az Energiaközösségről szóló szerződés hatályát a kőolaj-ágazatra (kőolaj, kőolajtermékek és kőolaj-ipari infrastruktúrák). A javasolt szöveg óvatos, fokozatos megközelítést alkalmaz. A kőolaj-ágazatra – legalábbis az első szakaszban – nem lesznek alkalmazandóak a Szerződés azon cikkei, amelyeket az olaj vonatkozásában nehezen végrehajthatónak tartanak. Ez a helyzet a kölcsönös segítségnyújtásra, az energia-külkereskedelemre és a műszaki szabványokra vonatkozó rendelkezésekkel. Ezen kívül egyelőre nem állítja fel az uniós vívmányok listáját, csak jelzi, hogy e listát – a végrehajtására vonatkozó ütemezéssel együtt – 2010 júniusáig ki kell dolgozni. Ez lehetővé teszi az olajkészletek kérdésének alapos vizsgálatát, szükség esetén erre vonatkozó tanulmány útján, amelyet 2009-ben lehetne elkészíteni. Végül – a régió számos tagállamának és országának kérése nyomán – kőolaj-fórum létrehozásáról rendelkezik, amelyre első alkalommal 2009 második félévében kerülhetne sor.

2.
Egyéb elemek

2.1.
Vita nélkül elfogadható pontok

A Bizottság jóvá fogja hagyni az állandó magas rangú munkacsoport előző két ülésén elfogadott következtetéseket és az Energiaközösségről szóló szerződés 52. cikke értelmében a parlamentek elé terjesztendő éves tevékenységi jelentést.

A Bizottság továbbá tudomásul fogja venni a következő jelentéseket:

· az Energiaközösség munkatervének 2008. évi végrehajtásáról szóló jelentés; 

· az Energiaközösség 2008.01.01 és 2008.12.31. közötti időszakra vonatkozó költségvetésének végrehajtásáról szóló előzetes jelentés;

· az általános érvényű normák végrehajtásáról szóló jelentés.

2.2.
A Szerződés végrehajtása

A Bizottság tudomásul fogja venni a jelentést. Pozitívan fogja értékelni a legtöbb szerződő fél által ebben az évben elért jelentős haladást, azonban hangsúlyozni fogja annak szükségességét, hogy a jogi keret kiegészüljön a szükséges másodlagos jogszabályokkal és végrehajtási aktusokkal. Emellett a Bizottság hangsúlyozni fogja a beruházások számára kedvező szabályozási keretek fontosságát, valamint annak jelentőségét, hogy a beruházókkal felmerülő viták megegyezés útján minél gyorsabban rendezésre kerüljenek. 

2.3.
Szociális dimenzió 

A Bizottság tudomásul fogja venni a jelentést, különösen a 2008. november 18–19-én tartott szociális fórum eredményeit illetően, és továbbra is támogatni fogja a szerződő felek által a szociális cselekvési tervek elfogadása terén elért haladást.

2.4.
Energiahatékonyság

A Bizottság tudomásul fogja venni az energiahatékonysági munkacsoport elnöke által előterjesztett közbenső jelentést, azzal, hogy az ajánlásokat is tartalmazó végleges jelentés a következő, 2009. júniusi Miniszteri Tanács ülésére várható. 

________

Javaslat:

A TANÁCS HATÁROZATA

az Energiaközösség Miniszteri Tanácsában (Tirana, 2008. december 11.) képviselendő európai közösségi álláspont kialakításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 300. cikke (2) bekezdésének második albekezdésére,

tekintettel az Energiaközösséget létrehozó szerződés Európai Közösség általi megkötéséről szóló tanácsi határozatra (2006/500/EK, 2006. május 29.) és különösen annak 4. és 5. cikkére,

tekintettel a Bizottság javaslatára,

A KÖVETKEZŐKÉPPEN HATÁROZOTT: 

Egyetlen cikk

Az Energiaközösség miniszteri tanácsának 2008. december 11-én Tiranában tartandó ülésére tekintettel a Szerződés 300. cikke (2) bekezdésének második albekezdése hatálya alá tartozó kérdésekkel kapcsolatos közösségi álláspontot az e határozathoz csatolt melléklet tartalmazza.

Kelt Brüsszelben, …-án/-én


a Tanács részéről


az elnök



MELLÉKLET

Az Európai Közösség álláspontja

· Az Európai Közösség támogatja Koordinált Aukciós Iroda létrehozását a villamosenergia-ipari kapacitások határokon átnyúló elosztására és szűk hálózati keresztmetszetek kezelésére. Megegyezésre törekszik az Iroda székhelyét illetően, amely az egyik szerződő fél területén lesz található, annak érdekében, hogy a székhely az Iroda létrehozásában részt vevő szerződő felek és tagállamok körében széleskörű támogatottságot élvezzen. 

· Az Európai Közösség támogatja a villamosenergia- és gázellátás biztonságával foglalkozó koordinációs csoport létrehozását, összetételét és működését szabályozó eljárási aktus elfogadását. 

· Az Európai Közösség támogatja az Energiaközösségről szóló szerződés egyes rendelkezéseinek a kőolaj-ágazatra történő kiterjesztéséről és éves kőolaj-fórum létrehozásáról szóló határozat elfogadását.

· Az Európai Közösség támogatja a szerződő felek kiemelt fontosságú infrastrukturális projektjeit tartalmazó lista naprakész változatának elfogadását. 

